Nú stendur yfir myndlistasýningin „ Líf framundan “ í Listasetrinu Kirkjuhvoli á Akranesi , en þar sýnir Álfheiður Ólafsdóttir olíumálverk sem máluð eru undir áhrifum þjóðsagna um álfa og tröll . Álfheiður hefur unnið að myndlist undanfarin 17 ár og gaf út barnabókina Grímur og Sækýrnar árið 2000 . Sýningin stendur til 26. ágúst nk. og er á báðum hæðum Kirkjuhvols . Þann 15. ágúst bauð Kirkjuhvoll krökkum af Leikjanámskeiðinu á Akranesi að koma á sýninguna og sagði Álfheiður börnunum frá myndum sínum . Hún var klædd viðeigandi álfaklæðnaði og hreif börnin með sér með spennandi frásögn um þennan hulda heim . Leikjanámskeiðið er samstarfsverkefni Skátafélags Akraness og Akraneskaupstaðar og hefur sá háttur verið hafður á í sumar að krakkarnir fara á bókasafnið á miðvikudögum og þar eru lesnar eða sagðar fyrir þau sögur . Í þetta skiptið fengu börnin hinsvegar að fara á listasýningu og virtist það eiga vel við þau .